
Mágnesszeparálható halloysit-vegyesoxid fotokatalizátorok előállítása és vizsgálata

A természetes agyagásványok környezetbarát jellegük, előnyös, módosítható felületi és
fizikai-kémiai tulajdonságaik, valamint kedvező áruk miatt ígéretes nyersanyagok lehetnek a
korszerű környezettechnológiában és a kármentesítés területén is. Felhasználásuk jelenleg
széleskörű (ipar, mezőgazdaság, gyógyászat) A halloysit (1:1 típusú agyagásvány) kismértékű
fotokatalitikus aktivitása kompozitképzéssel, például átmeneti-fémoxidok felületi
rögzítésével, jelentősen javítható. A környezettechnológiai alkalmazás elősegítéséhez az
energiahatékonyabb mágnesszeparációs elválasztás is alkalmazható lehet, centrifugálás
helyett, amennyiben a kompozit mágnesezhetőségét magnetit részecskék beágyazásával
biztosítjuk.
Dolgozatom célja halloysit hordozón rögzített magnetit és nikkel/cink vegyesoxid tartalmú
kompozitok laboratóriumi szintézise, szerkezetvizsgálata, mágneses elválaszthatóságának és
fotokatalitikus aktivitásának minősítése. A magnetit előállításához, vas(II)-klorid és vas(III)-
klorid oldatokból kiinduló szintézis megtervezése és kivitelezése volt a kritikus lépés. A
sikeres magnetit szintézis után, a megfelelő magnetit arányt a magnetit-halloysit kompozitok
előzetes ülepíthetőségének és a mágneses szuszceptibilitásának eredményeiből határoztam
meg. A vegyesoxidok előállítása a magnetit-halloysit kompozit felületén csapadékképzéssel
Ni(OH) 2 és Zn(OH) 2 prekurzoron keresztül, hőkezeléssel történt. Az előállított minták
szerkezetét nagyműszeres analitikai módszerekkel minősítettem (XRD, FTIR-ATR, BET-
SSA, TEM-EDX), a magnetitet tartalmazó kompozitok mágneses szuszceptibilitása
impedancia spektroszkópia alkalmazásával került meghatározásra. Az optimális NiO/ZnO
aránnyal kialakítottam a magnetit-halloysit kompozitokat, amelyben a vegyesoxid tartalom
20-30 m/m%, a magnetit tartalom 40-48 m/m% között változott. Az előállítás sikerességét és
a szerkezetváltozást XRD és FTIR segítségével követtem nyomon. Az előállított vegyesoxidot
tartalmazó mintákban UV bevilágítás hatására keletkező •OH gyökök mennyiségét kumarin
gyökbefogó és emissziós spektroszkópia alkalmazásával határoztam meg.



